ທ່ານນາງຊຸຊັນ ທອນຕັນ ຮັກສາການແທນຜູ້ຊ່ວຍລັດຖະມົນຕີກະຊວງການຕ່າງປະເທດອາເມລິກາທີ່ຮັບຜິດຊອບກິດຈະການອາຊີຕາເວັນອອກ ໄດ້ກ່າວຕໍ່ນັກຂ່າວໃນວັນຈັນຜ່ານມາວ່າ: ລັດຖະບານທຣຳມີແຜນການຕໍ່ພາກພື້ນອາຊີປາຊີຟິກສະເພາະ, ແຕ່ຍັງບໍ່ທັນເປັນຮູບປະທຳເທື່ອ.
ຂະນະທີ່ນະໂຍບາຍ "ການກັບຄືນສູ່ອາຊີປາຊີຟິກອີກຄັ້ງໃໝ່" ຂອງທ່ານບາຣັກ ໂອບາມາ ອະດີດປະທານາທິບໍດີອາເມລິກາ ນັບແຕ່ວັນເປີດເຜີຍນັ້ນກໍມີການວິພາກວິຈານກັນດ້ວຍຄວາມສົງໄສຈາກຝ່າຍຕ່າງໆ. ຄວາມຈິງແລ້ວ, ອາເມລິກາບໍ່ເຄີຍຖອນອອກຈາກພາກພື້ນອາຊີປາຊີຟິກຈັກເທື່ອ, ແຕ່ເປັນຫຍັງຈຶ່ງວ່າ "ກັບຄືນອີກຄັ້ງໃໝ່"? ຂະນະດຽວກັນ, ອາເມລິກາກໍເປັນປະເທດມະຫາອຳນາດອັນດັບໜຶ່ງ ທັງເປັນກຸ່ມເສດຖະກິດໃຫຍ່ອັນດັບໜຶ່ງຂອງໂລກ ແລະອາຊີປາຊີຟິກກໍມີສະຖຽນລະພາບແລະຄວາມຈະເລີນກ້າວໜ້າ ເຊິ່ງບໍ່ສາມາດຕັດແຍກຈາກອາເມລິກາໄດ້.
ແຕ່ສິ່ງທີ່ໜ້າເສຍດາຍກໍຄື ອາເມລິກາໄດ້ທຸ່ມງົບຢ່າງມະຫາສານເພື່ອຈັດກຳລັງທະຫານມາປະຈຳຢູ່ພາກພື້ນອາຊີປາຊີຟິກນັ້ນ ເຊິ່ງນອກຈາກສົ່ງຜົນເຮັດໃຫ້ອາຊີປາຊີຟິກບໍ່ສົມດຸນອີກ, ຍັງສົ່ງຜົນເຮັດໃຫ້ພາຍໃນປະເທດຕົນບໍ່ສົມດຸນອີກເຊັ່ນດຽວກັນ ໂດຍສັນຍາຄູ່ຮ່ວມຂ້າມປາຊີຟິກ ຫຼື TPP ທີ່ອາເມລິກາຖືເປັນເຄື່ອງມືທາງເສດຖະກິດໃນການ "ກັບຄືນສູ່ອາຊີປາຊີຟິກອີກຄັ້ງໃໝ່" ນັ້ນປະສົບຄວາມຫຼົ້ມເຫຼວ ແລະ ເຄື່ອງມືທາງການເມືອງທີ່ໃຊ້ມາສ້າງຄວາມຂັດແຍ້ງກັນລະຫວ່າງປະເທດໃນພາກພື້ນເພື່ອລະງັບຈີນນັ້ນກໍສູນເສຍບົດບາດຂອງມັນເປັນກ້າວໆ, ເຫຼືອພຽງແຕ່ກຳປັ່ນຮົບ ແລະ ຍົນທະຫານຂອງໂຕເອງທີ່ທຽວມາໃຊ້ອຳນາດບາດໃຫຍ່ຢູ່ພາກພື້ນນີ້ໂດຍເປັນການສິ້ນເປືອງງົບປະມານກອງທັບເປັນຈຳນວນຫຼາຍ ພາຍໃຕ້ການສະໜັບສະໜູນຈາກນະໂຍບາຍ "ກັບຄືນສູ່ອາຊີປາຊີຟິກອີກຄັ້ງໃໝ່" ທັງຕັ້ງຊື່ດີໆວ່າ "ເສລີພາບການເດີນທາງຜ່ານ". ເມື່ອນັບເບິ່ງສ່ວນເຫຼືອຈາກນະໂຍບາຍ "ກັບຄືນສູ່ອາຊີປາຊີຟິກອີກຄັ້ງໃໝ່" ຂອງລັດຖະບານໂອບາມາແລ້ວ ຄື TPP ທີ່ປະສົບຄວາມຫຼົ້ມເຫຼວ, ການກໍ່ເລື່ອງສ້າງບັນຫາຢູ່ທະເລຈີນໃຕ້ ແລະ ຄວາມຂັດແຍ້ງກັນກ່ຽວກັບການຕິດຕັ້ງລະບົບຕ້ານຂີປະນາວຸດ THAAD ຢູ່ ສ.ເກົາຫຼີນັ້ນ ລ້ວນແຕ່ເປັນຜົນທາງລົບທັງນັ້ນ.
ສຳລັບຈີນແລ້ວ ເວລາໃດກໍຍິນດີທີ່ອາເມລິກາສືບຕໍ່ເສີມຂະຫຍາຍບົດບາດທີ່ຕັ້ງໜ້າຢູ່ອາຊີປາຊີຟິກ, ຂະນະດຽວກັນກໍຫວັງວ່າ ລັດຖະບານທຣຳຈະສາມາດຖອດຖອນບົດຮຽນທາງລົບຈາກຍຸດທະສາດ "ກັບຄືນສູ່ອາຊີປາຊີຟິກອີກຄັ້ງໃໝ່" ຂອງໂອບາມາ ຂະນະທີ່ພິຈາລະນາວາງນະໂຍບາຍໃໝ່ຕໍ່ອາຊີປາຊີຟິກຂອງອາເມລິກາ ແລະຮ່ວມກັບປະເທດອື່ນໆໃນພາກພື້ນນີ້ເພື່ອຮັກສາຄວາມສົມດຸນ, ສະຖຽນລະພາບ ແລະ ຄວາມຈະເລີນຮຸ່ງເຮືອງຂອງອາຊີປາຊີຟິກ.